**Samandráttur av avgerðum   
tiknar av Skatta- og avgjaldskærunevndini   
8. februar 2006**  
**Avgerð frá 8.2.2006, mál nr. 05-02-22-22**- Mótrokning vegna útlendska skuld  
  
Kært varð um, at Toll- og Skattstovan hevði mótroknað í mvg-útgjaldi og avlopsskatti hjá kæraranum hóast iva um rættleikan í útlendska skattakravinum, ið varð sent til innheintingar, og kærarin seinni fekk gjaldskáa uppá útlendska kravið. Mótrokningarnar, ið vóru framdar, áðrenn gjaldskáin varð fráboðaður til Toll- og Skattstovuna, vóru staðfestar. Seinnu mótrokningarnar hevði Toll- og Skattstovan rættað, áðrenn avgerð varð tikin í kærumálinum.  
  
**Avgerð frá 8.2.2006, mál nr. 05-03-31-37**- Mótrokning  
  
Kært varð um, at Toll- og Skattstovan hevði mótroknað mvg-ágóða í skyldugum barnapeningi. Av málsupplýsingunum sást, at kærarin ikki skyldaði tann peningin, hann varð mótroknaður fyri. Tá Almannastovan bar ábyrgdina fyri rættleikanum av tí kravi, ið stovnurin hevði sent til innheinting hjá Toll- og Skattstovuni, varð álagt Toll- og Skattstovuni at seta seg í samband við Almannastovuna fyri at fáa málið rætta mótvegis kæraranum.  
  
**Avgerð frá 8.2.2006, mál nr. 05-02-21-37**- Vinnuligt virksemi  
- § 25 í skattalógini  
  
Toll- og Skattstova Føroya noktaði kæraranum frádrátt fyri hall, tí Toll- og Skattstova Føroya metti, at talan var ikki um vinnuligt virksemi. Avgerðin varð staðfest av Kommunalu Skattakærunevndini og Skatta- og avgjaldskærunevndini.  
  
**Avgerð frá 8.2.2006, mál nr. 05-02-21-43**- Full skattskylda  
- § 1 og § 25 í skattalógini  
  
Kærarin tók við starvi í Føroyum 1. mai 2003, men av ymiskum orsøkum kom hann ikki til landið fyrr enn síðst í juni 2003. Toll- og Skattstova Føroya hevði sett hann í skatt av inntøkuni frá 1. mai 2003 til 31. desember 2003. Kommunala Skattakærunevndin avgjørdi at fulla skattskyldan tók við, tá hann flutti til landið 1. juli 2003. Skatta- og avgjaldskærunevndin staðfesti avgerðina hjá Kommunalu Skattakærunevndini.